Tissing Vig
Tissing Vig, genoprettet sø på det sydlige Mors; 82 ha. Området var tidligere en vig af Limfjorden, men blev afskåret fra denne ved Tissing Huse og tørlagt i 1870'erne. Området blev i 2008 erhvervet af Naturstyrelsen med henblik på at danne en ferskvandssø med vandstand kun lidt over Limfjordens. Søen blev etableret i 2011 og er den største på Mors. Naturstyrelsen har erhvervet tilstødende arealer og indgået aftaler med nærliggende lodsejere om den fremtidige benyttelse af området.
Hovedformålet med projektet var at reducere tilførslen af næringssalte til Limfjorden i overensstemmelse med Vandmiljøplan II. Desuden var det et formål at forbedre tilstanden i Habitat- og fuglebeskyttelsesområdet og forbedre mulighederne for en rekreativ udnyttelse af området.